title: 2020 m. sausio 14 d. Komisijos įgyvendinimo reglamentas (ES) 2020/21, kuriuo iš dalies keičiamas Įgyvendinimo reglamentas (ES) Nr. 79/2012, kuriuo nustatomos išsamios Tarybos reglamento (ES) Nr. 904/2010 dėl administracinio bendradarbiavimo ir kovos su sukčiavimu pridėtinės vertės mokesčio srityje tam tikrų nuostatų įgyvendinimo taisyklės

text:
15.1.2020

                  LT

                  Europos Sąjungos oficialusis leidinys

                  L 11/1

         KOMISIJOS ĮGYVENDINIMO REGLAMENTAS (ES) 2020/21
         2020 m. sausio 14 d.
         kuriuo iš dalies keičiamas Įgyvendinimo reglamentas (ES) Nr. 79/2012, kuriuo nustatomos išsamios Tarybos reglamento (ES) Nr. 904/2010 dėl administracinio bendradarbiavimo ir kovos su sukčiavimu pridėtinės vertės mokesčio srityje tam tikrų nuostatų įgyvendinimo taisyklės
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2010 m. spalio 7 d. Tarybos reglamentą (ES) Nr. 904/2010 dėl administracinio bendradarbiavimo ir kovos su sukčiavimu pridėtinės vertės mokesčio srityje (1), ypač į jo 471 straipsnio c punktą,
         kadangi:

                     (1)

                     Komisijos įgyvendinimo reglamento (ES) Nr. 79/2012 (2) 7 straipsnio 2 dalies d punkte nustatyta, kad Komisija leidžia interneto portalu naudotis toms valstybėms narėms, kurios pasirenka skelbti, be kita ko, mokesčio tarifą, taikomą telekomunikacijų, transliavimo ir elektroninėmis priemonėmis teikiamų paslaugų, nurodytų Reglamento (ES) Nr. 904/2010 47 straipsnio antroje pastraipoje, teikimui;

                     (2)

                     Tarybos direktyvos 2006/112/EB (3) XII antraštinės dalies 6 skyriuje numatytos specialios schemos, skirtos apmokestinamiesiems asmenims, teikiantiems tam tikras paslaugas. Tas skyrius buvo iš dalies pakeistas Tarybos direktyva (ES) 2017/2455 (4) ir jo taikymo sritis buvo išplėsta, įtraukiant paslaugas neapmokestinamiesiems asmenims ir nuotolinę prekybą prekėmis;

                     (3)

                     siekiant atsižvelgti į Direktyvos 2006/112/EB XII antraštinės dalies 6 skyriuje numatytų specialių schemų išplėstą taikymo sritį, Reglamentas (ES) Nr. 904/2010 buvo iš dalies pakeistas Reglamentu (ES) 2017/2454 (5) įterpiant 47g straipsnį;

                     (4)

                     todėl įgyvendinimo reglamentas (ES) Nr. 79/2012 turėtų būti iš dalies pakeistas, kad būtų atsižvelgta į šį Reglamento (ES) Nr. 904/2010 pakeitimą;

                     (5)

                     tam, kad šis reglamentas būtų taikomas nuo tos pačios dienos, kaip ir iš dalies pakeistos Direktyvos 2006/112/EB XII antraštinės dalies 6 skyriaus ir Reglamento (ES) Nr. 904/2010 47g straipsnio nuostatos, šis reglamentas turėtų būti taikomas nuo 2021 m. sausio 1 d.;

                     (6)

                     šiame reglamente numatytos priemonės atitinka Administracinio bendradarbiavimo nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamento (ES) Nr. 79/2012 7 straipsnio 2 dalies d punktas pakeičiamas taip:

                        „d)

                        nuo 2021 m. sausio 1 d., mokesčio tarifą, pagal Direktyvos 2006/112/EB XII antraštinės dalies 6 skyriuje numatytas specialias schemas taikomą prekių ir paslaugų, nurodytų Reglamento (ES) Nr. 904/2010 47g straipsnio antroje pastraipoje, tiekimui ar teikimui.“

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. sausio 1 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. sausio 14 d.

                  Komisijos vardu

                  Pirmininkė

               Ursula VON DER LEYEN

            (1)  OL L 268, 2010 10 12, p. 1.

            (2)  2012 m. sausio 31 d. Komisijos įgyvendinimo reglamentas (ES) Nr. 79/2012, kuriuo nustatomos išsamios Tarybos reglamento (ES) Nr. 904/2010 dėl administracinio bendradarbiavimo ir kovos su sukčiavimu pridėtinės vertės mokesčio srityje tam tikrų nuostatų įgyvendinimo taisyklės (OL L 29, 2012 2 1, p. 13).

            (3)  2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos; OL L 347, 2006 12 11, p. 1.

            (4)  2017 m. gruodžio 5 d. Tarybos direktyva (ES) 2017/2455, kuria iš dalies keičiamos Direktyvos 2006/112/EB ir Direktyvos 2009/132/EB nuostatos, susijusios su tam tikromis pridėtinės vertės mokesčio prievolėmis, taikomomis paslaugų teikimui ir nuotolinei prekybai prekėmis (OL L 348, 2017 12 29, p. 7).

            (5)  2017 m. gruodžio 5 d. Tarybos reglamentas (ES) 2017/2454, kuriuo iš dalies keičiamas Reglamentas (ES) Nr. 904/2010 dėl administracinio bendradarbiavimo ir kovos su sukčiavimu pridėtinės vertės mokesčio srityje (OL L 348, 2017 12 29, p. 1).


title: Komisijos Įgyvendinimo Reglamentas (ES) 2020/43 2020 m. sausio 17 d. kuriuo dėl ciklezonido klasifikacijos pagal didžiausią leidžiamąją liekanų koncentraciją iš dalies keičiamas Reglamentas (ES) Nr. 37/2010 (Tekstas svarbus EEE)

text:
20.1.2020

                  LT

                  Europos Sąjungos oficialusis leidinys

                  L 15/5

         KOMISIJOS ĮGYVENDINIMO REGLAMENTAS(ES) 2020/43
         2020 m. sausio 17 d.
         kuriuo dėl ciklezonido klasifikacijos pagal didžiausią leidžiamąją liekanų koncentraciją iš dalies keičiamas Reglamentas (ES) Nr. 37/2010
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. gegužės 6 d. Europos Parlamento ir Tarybos reglamentą (EB) Nr. 470/2009, nustatantį Bendrijos farmakologiškai aktyvių medžiagų leistinų liekanų kiekių nustatymo gyvūninės kilmės maisto produktuose tvarką, panaikinantį Tarybos reglamentą (EEB) Nr. 2377/90 ir iš dalies keičiantį Europos Parlamento ir Tarybos direktyvą 2001/82/EB ir Europos Parlamento ir Tarybos reglamentą (EB) Nr. 726/2004 (1), ypač į jo 14 straipsnį kartu su 17 straipsniu,
         atsižvelgdama į 2019 m. vasario 21 d. Veterinarinių vaistų komiteto suformuluotą Europos vaistų agentūros nuomonę,
         kadangi:

                     (1)

                     pagal Reglamento (EB) Nr. 470/2009 17 straipsnį reikalaujama, kad farmakologiškai aktyvių medžiagų, naudojamų Sąjungoje maistiniams gyvūnams skirtuose veterinariniuose vaistuose arba gyvulininkystėje naudojamuose biocidiniuose produktuose, didžiausia leidžiamoji liekanų koncentracija (toliau – DLK) būtų nustatyta reglamentu;

                     (2)

                     Komisijos reglamento (ES) Nr. 37/2010 (2) priedo 1 lentelėje yra išvardytos farmakologiškai aktyvios medžiagos, jų klasifikacija ir DLK gyvūniniuose maisto produktuose;

                     (3)

                     ciklezonidas nėra įtrauktas į tą lentelę;

                     (4)

                     Europos vaistų agentūrai (toliau – EMA) pateiktas prašymas nustatyti arkliniams taikomą ciklezonido DLK;

                     (5)

                     EMA, remdamasi Veterinarinių vaistų komiteto nuomone, rekomendavo nustatyti ciklezonido DLK arklinių audiniuose, išskyrus gyvūnus, kurių pienas skirtas žmonėms vartoti;

                     (6)

                     pagal Reglamento (EB) Nr. 470/2009 5 straipsnį EMA turi svarstyti, ar konkrečiam maisto produktui nustatytą farmakologiškai aktyvių medžiagų DLK galima taikyti kitam maisto produktui, gaunamam iš tos pačios rūšies gyvūnų, arba vienos ar kelių rūšių gyvūnams nustatytą farmakologiškai aktyvių medžiagų DLK – kitų rūšių gyvūnams;

                     (7)

                     EMA nusprendė, kad dėl duomenų trūkumo šiuo metu netikslinga arkliniams taikomą ciklezonido DLK ekstrapoliuoti kitų rūšių maistiniams gyvūnams;

                     (8)

                     todėl Reglamentas (ES) Nr. 37/2010 turėtų būti atitinkamai iš dalies pakeistas;

                     (9)

                     šiame reglamente nustatytos priemonės atitinka Veterinarinių vaistų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Reglamento (ES) Nr. 37/2010 priedas iš dalies keičiamas pagal šio reglamento priedą.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. sausio 17 d.

                  Komisijos vardu

                  Pirmininkė

               Ursula VON DER LEYEN

            (1)  OL L 152, 2009 6 16, p. 11.

            (2)  2009 m. gruodžio 22 d. Komisijos reglamentas (ES) Nr. 37/2010 dėl farmakologiškai aktyvių medžiagų, jų klasifikacijos ir didžiausios leidžiamosios koncentracijos gyvūniniuose maisto produktuose (OL L 15, 2010 1 20, p. 1).

            PRIEDAS
            Į Reglamento (ES) Nr. 37/2010 priedo 1 lentelę abėcėlės tvarka įtraukiamas šios medžiagos įrašas:

                        Farmakologiškai aktyvi medžiaga

                        Žymeklio likutis

                        Gyvūnų rūšis

                        DLK

                        Tiksliniai audiniai

                        Kitos nuostatos (pagal Reglamento (EB) Nr. 470/2009 14 straipsnio 7 dalį)

                        Terapinė klasifikacija

                        „Ciklezonidas

                        Bendras ciklononido ir deizobutirilciklezonido, išmatuotų kaip desizobutirilciklezonidas hidrolizavus ciklezonidą į desizobutirilciklezonidą, kiekis

                           Arkliniai

                        0,6 μg/kg
                        4 μg/kg
                        0,6 μg/kg
                        0,6 μg/kg

                        Raumenys
                        Riebalai
                        Kepenys
                        Inkstai

                        Nevartotinas gyvūnams, kurių pienas skirtas žmonėms vartoti

                        Kortikoidai, gliukokortikoidai“


title: Komisijos įgyvendinimo reglamentas (ES) 2020/42 2020 m. sausio 17 d. kuriuo dėl medžiagos bambermicino klasifikacijos pagal didžiausią leidžiamąją liekanų koncentraciją iš dalies keičiamas Reglamentas (ES) Nr. 37/2010 (Tekstas svarbus EEE)

text:
20.1.2020

                  LT

                  Europos Sąjungos oficialusis leidinys

                  L 15/2

         KOMISIJOS ĮGYVENDINIMO REGLAMENTAS (ES) 2020/42
         2020 m. sausio 17 d.
         kuriuo dėl medžiagos bambermicino klasifikacijos pagal didžiausią leidžiamąją liekanų koncentraciją iš dalies keičiamas Reglamentas (ES) Nr. 37/2010
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. gegužės 6 d. Europos Parlamento ir Tarybos reglamentą (EB) Nr. 470/2009, nustatantį Bendrijos farmakologiškai aktyvių medžiagų leistinų liekanų kiekių nustatymo gyvūninės kilmės maisto produktuose tvarką, panaikinantį Tarybos reglamentą (EEB) Nr. 2377/90 ir iš dalies keičiantį Europos Parlamento ir Tarybos direktyvą 2001/82/EB ir Europos Parlamento ir Tarybos reglamentą (EB) Nr. 726/2004 (1), ypač į jo 14 straipsnį kartu su 17 straipsniu,
         atsižvelgdama į 2019 m. balandžio 16 d. Veterinarinių vaistų komiteto suformuluotą Europos vaistų agentūros nuomonę,
         kadangi:

                     (1)

                     pagal Reglamento (EB) Nr. 470/2009 17 straipsnį reikalaujama, kad farmakologiškai aktyvių medžiagų, naudojamų Sąjungoje maistiniams gyvūnams skirtuose veterinariniuose vaistuose arba gyvulininkystėje naudojamuose biocidiniuose produktuose, didžiausia leidžiamoji liekanų koncentracija (toliau – DLK) būtų nustatyta reglamentu;

                     (2)

                     Komisijos reglamento (ES) Nr. 37/2010 priedo 1 lentelėje (2) yra išvardytos farmakologiškai aktyvios medžiagos, jų klasifikacija ir DLK gyvūniniuose maisto produktuose;

                     (3)

                     bambermicinas nėra įtrauktas į tą lentelę;

                     (4)

                     Europos vaistų agentūrai (toliau – EMA) pateiktas prašymas nustatyti triušių audiniams taikomą bambermicino DLK;

                     (5)

                     EMA, remdamasi Veterinarinių vaistų komiteto nuomone, savo rekomendacijoje nurodė, kad žmonių sveikatai apsaugoti nebūtina nustatyti triušiams taikomos bambermicino DLK;

                     (6)

                     pagal Reglamento (EB) Nr. 470/2009 5 straipsnį EMA turi svarstyti, ar konkrečiam maisto produktui nustatytą farmakologiškai aktyvių medžiagų DLK galima taikyti kitam maisto produktui, gaunamam iš tos pačios rūšies gyvūnų, arba vienos ar kelių rūšių gyvūnams nustatytą farmakologiškai aktyvių medžiagų DLK – kitų rūšių gyvūnams;

                     (7)

                     EMA nusprendė, kad dėl duomenų trūkumo šiuo metu netikslinga bambermicino triušių audiniuose klasifikaciją, kai „DLK nebūtina“, ekstrapoliuoti kitų rūšių maistinių gyvūnų audiniams;

                     (8)

                     todėl Reglamentas (ES) Nr. 37/2010 turėtų būti atitinkamai iš dalies pakeistas;

                     (9)

                     šiame reglamente nustatytos priemonės atitinka Veterinarinių vaistų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Reglamento (ES) Nr. 37/2010 priedas iš dalies keičiamas pagal šio reglamento priedą.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. sausio 17 d.

                  Komisijos vardu

                  Pirmininkė

               Ursula VON DER LEYEN

            (1)  OL L 152, 2009 6 16, p. 11.

            (2)  2009 m. gruodžio 22 d. Komisijos reglamentas (ES) Nr. 37/2010 dėl farmakologiškai aktyvių medžiagų, jų klasifikacijos ir didžiausios leidžiamosios koncentracijos gyvūniniuose maisto produktuose (OL L 15, 2010 1 20, p. 1).

            PRIEDAS
            Į Reglamento (ES) Nr. 37/2010 priedo 1 lentelę abėcėlės tvarka įtraukiamas šios medžiagos įrašas:

                        Farmakologiškai aktyvi medžiaga

                        Žymeklio likutis

                        Gyvūnų rūšis

                        DLK

                        Tiksliniai audiniai

                        Kitos nuostatos (pagal Reglamento (EB) Nr. 470/2009 14 straipsnio 7 dalį)

                        Terapinė klasifikacija

                        „Bambermicinas

                        NETAIKOMA

                        Triušiai

                        DLK nebūtina

                        NETAIKOMA

                        Tik oraliniam vartojimui

                        Antiinfekcinės veikliosios medžiagos, antibiotikai“


title: Komisijos Įgyvendinimo Reglamentas (ES) 2020/45 2020 m. sausio 20 d. kuriuo dėl importuojamiems Kinijos Liaudies Respublikos kilmės dviračiams nustatyto antidempingo muito taikymo išplėtimo Tarybos reglamentu (EB) Nr. 71/97 tam tikroms importuojamoms Kinijos Liaudies Respublikos kilmės dviračių dalims iš dalies keičiamas Įgyvendinimo reglamentas (ES) 2019/1379

text:
21.1.2020

                  LT

                  Europos Sąjungos oficialusis leidinys

                  L 16/7

         KOMISIJOS ĮGYVENDINIMO REGLAMENTAS (ES) 2020/45
         2020 m. sausio 20 d.
         kuriuo dėl importuojamiems Kinijos Liaudies Respublikos kilmės dviračiams nustatyto antidempingo muito taikymo išplėtimo Tarybos reglamentu (EB) Nr. 71/97 tam tikroms importuojamoms Kinijos Liaudies Respublikos kilmės dviračių dalims iš dalies keičiamas Įgyvendinimo reglamentas (ES) 2019/1379
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1) (toliau – pagrindinis reglamentas), ypač į jo 11 straipsnio 2 dalį,
         kadangi:

                     (1)

                     Reglamentu (EEB) Nr. 2474/93 (2) Taryba nustatė galutinį antidempingo muitą importuojamiems Kinijos Liaudies Respublikos kilmės dviračiams;

                     (2)

                     atlikus priemonių vengimo tyrimą Tarybos reglamentu (EB) Nr. 71/97 (3) priemonių taikymas išplėstas tam tikroms importuojamoms Kinijos Liaudies Respublikos kilmės dviračių dalims. Priemonių taikymo išplėtimas, atlikus priemonių vengimo tyrimą, galioja tol, kol galioja pradinės priemonės;

                     (3)

                     atlikus priemonių galiojimo termino peržiūrą pagal Reglamento (ES) 2016/1036 11 straipsnio 2 dalį, Komisijos įgyvendinimo reglamentu (ES) 2019/1379 (4) priemonių taikymas importuojamiems Kinijos Liaudies Respublikos kilmės dviračiams pratęstas dar penkeriems metams. Kadangi jame aiškiai nenurodytas išplėtimas, taikomas tam tikroms dviračių dalims, reikėtų paaiškinti, kad priemonių taikymo išplėtimas taip pat taikomas importuojamoms Kinijos Liaudies Respublikos kilmės dviračių dalims;

                     (4)

                     be to, reikėtų iš dalies pakeisti Įgyvendinimo reglamentą (ES) 2019/1379, kad būtų aišku, jog peržiūrimojo produkto KN kodai atitinka nurodytus tame reglamente tik tuo metu, kai jis buvo paskelbtas, ir galimi KN kodų pakeitimai neturi poveikio priemonėms;

                     (5)

                     todėl Įgyvendinimo reglamentas (ES) 2019/1379 turėtų būti atitinkamai iš dalies pakeistas;

                     (6)

                     šiame reglamente nustatytos priemonės atitinka pagal Reglamento (ES) 2016/1036 15 straipsnio 1 dalį įsteigto komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamentas (ES) 2019/1379 iš dalies keičiamas taip:

                        1)

                        37 konstatuojamoji dalis pakeičiama taip:

                                    „37)

                                    Peržiūrimasis produktas – dviračiai ir kitos pedalinės transporto priemonės (įskaitant transportinius triračius, tačiau išskyrus vienračius) be variklio (toliau – peržiūrimasis produktas arba dviračiai), kurių KN kodai šiuo metu yra 8712 00 30 ir ex 8712 00 70 (TARIC kodai 8712007091, 8712007092 ir 8712007099).“

                        2)

                        1 straipsnio 1 dalis pakeičiama taip:

                           „1.   Importuojamiems Kinijos Liaudies Respublikos kilmės dviračiams ir kitoms pedalinėms transporto priemonėms (įskaitant transportinius triračius, tačiau išskyrus vienračius) be variklio, kurių KN kodai šiuo metu yra 8712 00 30 ir ex 8712 00 70 (TARIC kodai 8712007091, 8712007092 ir 8712007099), nustatomas galutinis antidempingo muitas.“

                        3)

                        1 straipsnyje įterpiama ši 4a dalis:

                           „4a.   Importuojamiems Kinijos Liaudies Respublikos kilmės dviračiams nustatyto antidempingo muito taikymo išplėtimas Tarybos reglamentu (EB) Nr. 71/97 importuojamoms tam tikroms Kinijos Liaudies Respublikos kilmėms dviračių dalims lieka galioti.
                           Tarybos reglamento (EB) Nr. 71/97 2 straipsnio 1 dalyje nurodytas galutinis antidempingo muitas yra antidempingo muitas visoms kitoms bendrovėms, nustatytas šio reglamento 1 straipsnio 2 dalyje.“

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. sausio 20 d.

                  Komisijos vardu

                  Pirmininkė

               Ursula VON DER LEYEN

            (1)  OL L 176, 2016 6 30, p. 21.

            (2)  1993 m. rugsėjo 8 d. Tarybos reglamentas (EEB) Nr. 2474/93, nustatantis galutinį antidempingo muitą ir laikinojo muito galutinį surinkimą Kinijos Liaudies Respublikos kilmės dviračių importui į Bendriją (OL L 228, 1993 9 9, p. 1).

            (3)  1997 m. sausio 10 d. Tarybos reglamentas (EB) Nr. 71/97, kuriuo tam tikroms iš Kinijos Liaudies Respublikos importuojamoms dviračių dalims išplečiamas Reglamentu (EEB) Nr. 2474/93 Kinijos Liaudies Respublikos kilmės dviračiams nustatyto galutinio antidempingo muito taikymas ir surenkamas išplėstasis muitas tokiam importuojamam produktui, registruojamam pagal Reglamentą (EB) Nr. 703/96 (OL L 16, 1997 1 18, p. 55).

            (4)  2019 m. rugpjūčio 28 d. Komisijos įgyvendinimo reglamentas (ES) 2019/1379, kuriuo pagal Reglamento (ES) 2016/1036 11 straipsnio 2 dalį atlikus priemonių galiojimo termino peržiūrą importuojamiems Kinijos Liaudies Respublikos kilmės dviračiams nustatomas galutinis antidempingo muitas, taip pat taikomas importuojamiems iš Indonezijos, Malaizijos, Šri Lankos, Tuniso, Kambodžos, Pakistano ir Filipinų siunčiamiems dviračiams, deklaruojamiems arba nedeklaruojamiems kaip šių šalių kilmės (OL L 225, 2019 8 29, p. 1).


title: Komisijos Įgyvendinimo Reglamentas (ES) 2020/44 2020 m. sausio 20 d. kuriuo nustatomas reikalavimas registruoti tam tikras importuojamas Kinijos Liaudies Respublikos ir Egipto kilmės austas ir (arba) siūtas stiklo pluošto medžiagas

text:
21.1.2020

                  LT

                  Europos Sąjungos oficialusis leidinys

                  L 16/1

         KOMISIJOS ĮGYVENDINIMO REGLAMENTAS (ES) 2020/44
         2020 m. sausio 20 d.
         kuriuo nustatomas reikalavimas registruoti tam tikras importuojamas Kinijos Liaudies Respublikos ir Egipto kilmės austas ir (arba) siūtas stiklo pluošto medžiagas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1037 dėl apsaugos nuo subsidijuoto importo iš Europos Sąjungos narėmis nesančių valstybių (1) (toliau – pagrindinis reglamentas), ypač į jo 24 straipsnio 5 dalį,
         informavusi valstybes nares,
         kadangi:

                     (1)

                     Komisija, gavusi skundą, kurį gamintojų, kurie pagamina daugiau nei 25 % visų stiklo pluošto medžiagų Sąjungoje, vardu 2019 m. balandžio 1 d. pateikė skundo pateikėjas, 2019 m. gegužės 16 d.Europos Sąjungos oficialiajame leidinyje paskelbtu pranešimu (2) (toliau – pranešimas apie inicijavimą) pranešė apie inicijuojamą antisubsidijų tyrimą dėl į Sąjungą importuojamų Kinijos Liaudies Respublikos (toliau – KLR) ir Egipto kilmės stiklo pluošto medžiagų.

                     (2)

                     Šį antisubsidijų tyrimą Komisija atlieka lygiagrečiai su antidempingo tyrimu dėl tų pačių produktų, kuris buvo inicijuotas 2019 m. vasario 21 d. (3)

               1.   REGISTRUOTINAS PRODUKTAS

                     (3)

                     Registruotinas produktas (toliau – nagrinėjamasis produktas) – medžiagos iš austų ir (arba) ištisinėmis gijomis siūtų stiklo pluošto pusverpalių ir (arba) verpalų su kitais elementais ar be jų, išskyrus įmirkytus ar iš anksto įmirkytus produktus ir tinklines medžiagas, kurių akučių ilgis ir plotis didesni nei 1,8 mm ir svoris didesnis nei 35 g/m2, kurių KN kodai šiuo metu yra ex 7019 39 00, ex 7019 40 00, ex 7019 59 00 ir ex 7019 90 00 (TARIC kodai 7019390080, 7019400080, 7019590080 ir 7019900080). Šie KN ir TARIC kodai pateikiami tik kaip informacija (4).

               2.   PRAŠYMAS

                     (4)

                     2019 m. liepos 31 d. skundo pateikėjas pateikė prašymą registruoti pagal pagrindinio reglamento 24 straipsnio 5 dalį. Skundo pateikėjas prašė nustatyti reikalavimą registruoti importuojamą nagrinėjamąjį produktą, kad priemones šiems produktams būtų galima taikyti nuo šios registracijos dienos.

                     (5)

                     2019 m. lapkričio 21 d. skundo pateikėjas iš naujo pateikė prašymą registruoti pagal pagrindinio reglamento 24 straipsnio 5 dalį, kartu su atnaujintais importo duomenimis (toliau – antrasis prašymas registruoti).

               3.   REGISTRACIJOS PAGRINDAS

                     (6)

                     Pagal pagrindinio reglamento 24 straipsnio 5 dalį Komisija gali nurodyti muitinėms imtis reikiamų veiksmų registruoti importą, kad vėliau tokiam importui būtų galima taikyti priemones nuo minėtos registracijos dienos. Reikalavimas registruoti importą gali būti nustatomas, kai Sąjungos pramonė pateikia prašymą, kuriame yra pakankamai įrodymų tokiems veiksmams pagrįsti.

                     (7)

                     Skundo pateikėjo teigimu, registracija yra pagrįsta, nes nagrinėjamasis produktas yra subsidijuojamas ir dėl importo mažomis kainomis Sąjungos pramonei daroma sunkiai atitaisoma didelė žala.

                     (8)

                     Komisija išnagrinėjo prašymą atsižvelgdama į pagrindinio reglamento 16 straipsnio 4 dalį. Ji įvertino, ar susiklostė kritinės aplinkybės, kai dėl nagrinėjamojo subsidijuoto produkto, kuriam naudą teikia kompensuotinos subsidijos, didelio importo per palyginti trumpą laiką buvo padaryta sunkiai atitaisomos žalos, ir ar yra manoma, kad, norint užkirsti kelią tokiai žalai pasikartoti, tokiam importui būtina nustatyti kompensacinius muitus atgaline data.

               3.1.   Produktai, kuriems taikomos kompensuotinos subsidijos

                     (9)

                     Dėl subsidijavimo Komisija turi pakankamai įrodymų, kad iš KLR ir Egipto importuojamas nagrinėjamasis produktas yra subsidijuojamas. Įtariamas subsidijas, inter alia, sudaro: tiesioginis lėšų pervedimas, kaip apibrėžta pagrindinio reglamento 3 straipsnio 1 dalies a punkto i papunktyje; Vyriausybės negautos arba nesurinktos pajamos, kaip apibrėžta pagrindinio reglamento 3 straipsnio 1 dalies a punkto ii papunktyje, ir aprūpinimas prekėmis bei paslaugų teikimas už mažesnį nei pakankamą atlygį, kaip apibrėžta pagrindinio reglamento 3 straipsnio 1 dalies a punkto iii papunktyje.

                     (10)

                     Įtariama, kad pirmiau nurodytos priemonės yra subsidijos, nes pagal jas teikiama finansinė KLR ir Egipto Vyriausybių arba kitų regioninių ir vietos valdžios institucijų (įskaitant viešąsias įstaigas) parama, kuria pasinaudoja nagrinėjamąjį produktą eksportuojantys gamintojai. Įtariama, kad jos priklauso nuo to, ar vykdomas eksportas ir (arba) naudojamos vidaus, o ne importuotos prekės, ir (arba) kad jos yra skiriamos tik tam tikriems sektoriams ir (arba) tik tam tikrų rūšių įmonėms ir (arba) vietoms, todėl yra konkrečios ir kompensuotinos.

                     (11)

                     Subsidijavimo įrodymai pateikti skundo nekonfidencialioje versijoje ir toliau nagrinėti prie šių įrodymų pateiktame memorandume.

                     (12)

                     Todėl iš šiuo etapu turimų įrodymų matyti, kad nagrinėjamojo produkto eksportuotojai naudojasi kompensuotinomis subsidijomis.

               3.2.   Sunkiai atitaisoma žala

                     (13)

                     Prašyme registruoti pateikta pakankamai įrodymų dėl kritinių aplinkybių, kai sunkiai atitaisomą žalą daro labai dideliais kiekiais importuojamas nagrinėjamasis produktas, kuriam per palyginti trumpą laikotarpį suteikta kompensuotinų subsidijų. Be to, antrajame registracijos prašyme skundo pateikėjas teigė, kad Sąjungos stiklo pluošto medžiagų pramonė šiuo metu derasi dėl 2020 m. sutarčių su Sąjungos pirkėjais ir kad būtina nedelsiant vykdyti registraciją, kad dėl subsidijuojamų produktų jie neprarastų didelės savo 2020 m. verslo dalies.

                     (14)

                     Komisija turi pakankamai įrodymų, kad dėl eksportuojančių gamintojų subsidijavimo daroma sunkiai atitaisoma materialinė žala Sąjungos pramonei. Šiuos įrodymus sudaro skunde ir naujausiame prašyme registruoti pateikti išsamūs duomenys, susiję su pagrindinio reglamento 8 straipsnio 4 dalyje nurodytais pagrindiniais žalos veiksniais. Tokių aplinkybių įrodymai – sparčiai blogėjanti Sąjungos pramonės padėtis, t. y. sumažėjęs pelno dydis, kuris nuo 2015 m. iki 2018 m. rugsėjo 30 d. sumažėjo perpus, ir per tą patį laikotarpį prarasta 5 procentinių punktų rinkos dalis. Šis pablogėjimas sutapo su importo iš KLR ir Egipto apimties padidėjimu ir vidutinės importo kainos sumažėjimu 13,5 %, dėl kurio, remiantis skundu, nuo 2017 m. spalio 1 d. iki 2018 m. rugsėjo 30 d. Sąjungos pramonės kainos buvo priverstinai mažinamos 37 % (KLR atveju) ir 26 % (Egipto atveju).

                     (15)

                     Komisija taip pat įvertino, ar tokia žala yra sunkiai atitaisoma. Atsižvelgiant į tai, kad svarbiausi didelės apimties stiklo pluošto medžiagų naudotojai savo tiekėjams sertifikuoti taiko ilgai trunkančius procesus, jiems pasirinkus Kinijos ar Egipto tiekėją, mažai tikėtina, kad trumpuoju ar net vidutinės trukmės laikotarpiu jie vėl pasirinktų Sąjungos gamintoją. Toks pavojus visam laikui netekti rinkos dalies arba prarasti pajamų dalį yra sunkiai atitaisoma žala. Be to, kaip teigiama antrajame registracijos prašyme, yra aiškus pavojus, kad nesiėmus veiksmų 2020 m. nustatytos priemonės, jei tokių būtų, būtų labai neveiksmingos 2020 m. rinkos paklausos atžvilgiu.

                     (16)

                     Vienas eksportuojantis gamintojas, vienas naudotojas ir Kinijos lengvosios pramonės gaminių, meno kūrinių ir amatų importo ir eksporto prekybos rūmai (toliau – CCCLA) teigė, kad dėl nagrinėjamo importo galutinio muito taisomasis poveikis neturėtų labai sumažėti, nes vidutinė vieneto importo kaina nuo 2018 m. iki 2019 m. padidėjo.

                     (17)

                     Tačiau, pagal Eurostato duomenis, pakoreguotus pagal 21–24 konstatuojamosiose dalyse paaiškintą metodiką, Komisija nustatė, kad vidutinė stiklo pluošto medžiagų iš KLR ir Egipto vieneto kaina sumažėjo nuo 1,78 EUR už kg 2015 m. iki 1,54 EUR už kg šio tyrimo tiriamuoju laikotarpiu (2018 m. sausio 1 d.–gruodžio 31 d.) (toliau – tiriamasis laikotarpis). Inicijavus tyrimą, nuo 2019 m. vasario mėn. pabaigos iki 2019 m. rugsėjo mėn. vieneto kaina padidėjo iki 1,57 EUR už kg; tačiau ši kaina vis dar yra mažesnė už vidutinę vieneto kainą 2015, 2016 arba 2017 m. ir gerokai mažesnė už skunde nustatytą nežalingą kainą. Šios šalys nepaaiškino, kaip, atsižvelgiant į skunde pateiktus įrodymus, padidėjus vieneto kainai nagrinėjamasis importas veikiausiai labai nesumažintų galutinio muito taisomojo poveikio. Todėl tvirtinimas buvo atmestas.

               3.3.   Labai didelės apimties importas per palyginti trumpą laikotarpį

                     (18)

                     Prašyme registruoti skundo pateikėjas rėmėsi Eurostato importo statistiniais duomenimis, kad parodytų importo iš KLR ir Egipto dydį ir vidutinės šio importo kainos pokyčius.

                     (19)

                     Vienas eksportuojantis gamintojas, vienas naudotojas ir CCCLA tvirtino, kad prašyme nepateikta pakankamai įrodymų, kurių reikalaujama pagal pagrindinio reglamento 24 straipsnio 5 dalį, nes, siekiant parodyti importo padidėjimą, naujausi importo duomenys buvo neteisingai pakoreguoti ir palyginti su ankstesniais importo statistiniais duomenimis. Jie taip pat teigė, kad importo iš Kinijos ir Egipto duomenys turėtų būti nagrinėjami atskirai.

                     (20)

                     Komisija pažymėjo, kad prašyme registruoti, pagrįstame pateikimo metu skundo pateikėjo turėtais duomenimis, buvo pateikta pakankamai įrodymų, pagrindžiančių tokius veiksmus. Be to, Komisija pažymėjo, kad pagrindiniame reglamente nėra nuostatos, pagal kurią kiekvienos šalies duomenys turėtų būti analizuojami atskirai tais atvejais, kai importas yra vertinamas bendrai pagal pagrindinio reglamento 8 straipsnio 3 dalį. Bet kuriuo atveju atlikdama analizę Komisija rėmėsi savo duomenimis, o ne skundo pateikėjo pateiktais duomenimis, ir abiejų šalių duomenys buvo nagrinėjami tiek atskirai, tiek bendrai.

                     (21)

                     Komisija nustatė du konkrečius klausimus, darančius poveikį statistinių duomenų analizės metodikai, taikomai siekiant nustatyti iš KLR ir Egipto importuotų stiklo pluošto medžiagų vertę ir apimtį. Pirmasis klausimas susijęs su KN kodais, į kuriuos Komisija atsižvelgė. Antrasis klausimas susijęs su TARIC kodais pagal tinkamus KN kodus, į kuriuos Komisija atsižvelgė analizuodama duomenis po šio tyrimo inicijavimo.

                     (22)

                     Dėl klasifikacijos skundo pateikėjas teigė, kad didžiosios dalies stiklo pluošto medžiagų KN kodai yra tik 7019 39 00 ir 7019 40 00 (toliau – du tinkami KN kodai), o importuotų produktų KN kodai 7019 59 00 ir 7019 90 00 daugiausia apima kitus produktus, todėl skunde jie nebuvo nagrinėjami. Nepaisant to, skundo pateikėjas manė, kad dalis importuojamų stiklo pluošto medžiagų gali būti deklaruojama pagal tuos kodus, todėl, jo nuomone, juos būtina įtraukti, kad būtų atsižvelgta į visą nagrinėjamojo produkto importą. Todėl Komisija inicijavo tyrimą ir pranešime apie inicijavimą nurodė visus keturis produkto aprašyme nurodytus KN kodus.

                     (23)

                     Analizuodamas importą skundo pateikėjas teigė, kad du labiausiai tinkami KN kodai taip pat apima kitus nei stiklo pluošto medžiagos produktus. Todėl, skundo pateikėjo teigimu, buvo būtina koreguoti neapdorotus Eurostato duomenis remiantis skundo pateikėjo ir skundui pritariančių bendrovių rinkos tyrimų duomenimis. KLR atveju koregavimas buvo palyginti nedidelis, o Egipto atveju – nereikalingas. Skundo pateikėjo įverčiai patvirtinti eksportuojančių gamintojų pateiktais atrankos formų ir klausimyno atsakymais.

                     (24)

                     Pagal pagrindinio reglamento 24 straipsnio 5a dalį inicijuodama tyrimą Komisija sudarė konkrečius TARIC kodus pagal kiekvieną iš keturių KN kodų, skirtų stiklo pluošto medžiagoms (5). Tačiau atlikus tyrimą nustatyta, kad po tyrimo inicijavimo stiklo pluošto medžiagų importuotojai daugiausia naudojo kitus (visaapimančius) TARIC kodus pagal du tinkamus KN kodus (6), o ne konkrečius stiklo pluošto medžiagoms sudarytus TARIC kodus. Susidūrusi su tokia padėtimi, Komisija savo analizėje naudojo duomenis, pateiktus pagal stiklo pluošto medžiagoms sukurtus TARIC kodus, taip pat pagal visaapimančius TARIC kodus pagal du atitinkamus KN kodus (7).

                     (25)

                     Kadangi 2 konstatuojamojoje dalyje minėtas lygiagretus antidempingo tyrimas yra susijęs su to paties produkto importu iš tų pačių šalių, to tyrimo inicijavimo data, t. y. 2019 m. vasario 21 d., turėtų būti laikoma laikotarpio po inicijavimo pradžia importo raidai įvertinti. Importo iš nagrinėjamųjų šalių apimtis kinta taip:

                        Importo iš nagrinėjamųjų šalių apimtis (tonomis)

                                 Šalis

                                 Mėnesio vidurkis (TL)

                                 Po inicijavimo  (8)

                                 Tas pats laikotarpis per TL  (9)

                                 Mėnesio vidurkis (po inicijavimo)

                                 Δ
                                 TL – po inicijavimo (iš viso)

                                 Δ
                                 TL – po inicijavimo (mėnesio vidurkis)

                                 KLR

                                 2 635

                                 33 334

                                 23 703

                                 3 704

                                 41 %

                                 41 %

                                 Egiptas

                                 1 249

                                 12 522

                                 11 735

                                 1 391

                                 7 %

                                 11 %

                                 Nagrinėjamosios šalys

                                 3 884

                                 45 856

                                 35 439

                                 5 095

                                 29 %

                                 31 %

                                    Šaltinis: „Surveillance 2“ duomenų bazė.

               3.3.1.   Importas iš KLR

                     (26)

                     Skunde skundo pateikėjas pateikė įrodymų dėl labai didelės apimties Kinijos stiklo pluošto medžiagų importo į Sąjungą nuo 2015 m. sausio 1 d. iki 2018 m. rugsėjo 30 d. Iš tiesų, remiantis skundu, tuo laikotarpiu Kinijos eksportuojantys gamintojai užėmė apie 17,8–23,2 % rinkos. Vidutinė mėnesio importo apimtis nuo 2019 m. kovo iki lapkričio mėn. yra maždaug 41 % didesnė nei tiriamuoju laikotarpiu. Bendras nuo 2019 m. kovo iki lapkričio mėn. į Sąjungą importuotų Kinijos stiklo pluošto medžiagų kiekis yra 41 % didesnis už bendrą per tokį patį laikotarpį 2018 m. importuotą kiekį.

               3.3.2.   Importas iš Egipto

                     (27)

                     Skunde skundo pateikėjas pateikė įrodymų dėl labai didelės apimties stiklo pluošto medžiagų importo iš Egipto nuo 2015 m. sausio 1 d. iki 2018 m. rugsėjo 30 d., kai apimtis padidėjo daugiau kaip 14 000 %, o rinkos dalis padidėjo nuo 0 % 2015 m. iki maždaug 8 % 2018 m. Vidutinė mėnesio importo apimtis nuo 2019 m. kovo iki lapkričio mėn. yra 11 % didesnė nei tiriamuoju laikotarpiu. Bendras nuo 2019 m. kovo iki lapkričio mėn. į Sąjungą importuotų Egipto kilmės stiklo pluošto medžiagų kiekis yra 7 % didesnis už bendrą per tą patį laikotarpį 2018 m. importuotą kiekį.

               3.3.3.   Bendrai vertinamas importas iš KLR ir Egipto

                     (28)

                     Skunde skundo pateikėjas pateikė įrodymų dėl labai didelės apimties stiklo pluošto medžiagų importo iš Kinijos ir Egipto nuo 2015 m. sausio 1 d. iki 2018 m. rugsėjo 30 d., kai apimtis padidėjo 33 %, o rinkos dalis padidėjo nuo 20,7 % 2015 m. iki 26 % 2018 m. Vidutinė mėnesio importo apimtis nuo 2019 m. kovo iki lapkričio mėn. yra 31 % didesnė nei tiriamuoju laikotarpiu. Bendras nuo 2019 m. kovo iki lapkričio mėn. į Sąjungą importuotų KLR ir Egipto kilmės stiklo pluošto medžiagų kiekis yra 29 % didesnis už bendrą per tą patį laikotarpį 2018 m. importuotą kiekį.

               3.3.4.   Išvada dėl importo raidos

                     (29)

                     Remdamasi 26 ir 27 konstatuojamosiose dalyse pateiktais duomenimis Komisija padarė išvadą, kad importas iš Egipto ir KLR tiek bendrai, tiek atskirai labai didėja. Toks importo ir atitinkamų abiejų eksportuojančių šalių rinkos dalių padidėjimas nagrinėjamuoju laikotarpiu prilygsta masiniam importui per palyginti trumpą laikotarpį, kaip apibrėžta pagrindinio reglamento 16 straipsnio 4 dalyje.

               3.4.   Žalos pasikartojimo tikimybės pašalinimas

                     (30)

                     Galiausiai atsižvelgdama į tai, kas išdėstyta 9 ir 29 konstatuojamosiose dalyse, Komisija mano esant reikalinga parengti galimybę nustatyti priemones atgaline data ir nustatyti reikalavimą registruoti produktus, siekiant užkirsti kelią tokios žalos pasikartojimui. Iš tiesų, laikotarpio po TL rinkos sąlygos patvirtina, kad vidaus pramonės padėtis blogėja dėl labai padidėjusio subsidijuojamo importo mažomis kainomis.

               4.   PROCEDŪRA

                     (31)

                     Todėl Komisija padarė išvadą, kad yra pakankamai įrodymų, pagrindžiančių nagrinėjamojo produkto importo registraciją pagal pagrindinio reglamento 24 straipsnio 5 dalį.

                     (32)

                     Visos suinteresuotosios šalys raginamos raštu pareikšti savo nuomonę ir pateikti patvirtinamuosius dokumentus. Be to, Komisija gali išklausyti suinteresuotąsias šalis, jei jos raštu pateikia prašymą ir nurodo svarbias priežastis, dėl kurių jas reikėtų išklausyti.

               5.   REGISTRACIJA

                     (33)

                     Remiantis pagrindinio reglamento 24 straipsnio 5 dalimi, turėtų būti nustatytas reikalavimas registruoti importuojamą nagrinėjamąjį produktą siekiant užtikrinti, kad, jeigu atlikus tyrimą būtų nustatyti kompensaciniai muitai, juos, jeigu tenkinamos būtinos sąlygos, būtų galima taikyti registruotam importui atgaline data pagal taikytinas teisės nuostatas.

                     (34)

                     Šiuo tyrimo etapu dar neįmanoma nustatyti KLR ir Egipto subsidijavimo sumos. Skunde nepateikta tiksliai apskaičiuota subsidijavimo suma, kuria paprastai turėtų būti remiamasi nustatant kompensacinius muitus. Skunde pateikiamas tik įvertintas žalos pašalinimo lygis laikotarpiui nuo 2017 m. spalio mėn. iki 2018 m. rugsėjo mėn. – 87 % KLR atveju ir 60 % Egipto atveju. Pagal pagrindinio reglamento 15 straipsnio 1 dalies ketvirtą pastraipą ši apskaičiuota mokėtinų muitų suma būtų svarbi tik tuo atveju, jei muitas, pagrįstas kompensuotinų subsidijų suma, būtų didesnis, o Komisija aiškiai daro išvadą, kad šio didesnio muito nustatymas neatitiktų Sąjungos interesų.

               6.   ASMENS DUOMENŲ TVARKYMAS

                     (35)

                     Visi su šia registracija susiję asmens duomenys bus naudojami laikantis Europos Parlamento ir Tarybos reglamento (EB) Nr. 2018/1725 (10),

               PRIĖMĖ ŠĮ REGLAMENTĄ:

            1 straipsnis

               1.   Pagal Reglamento (ES) 2016/1037 24 straipsnio 5 dalį muitinėms nurodoma imtis reikiamų veiksmų siekiant registruoti į Sąjungą importuojamas Kinijos Liaudies Respublikos ir Egipto kilmės medžiagas iš austų ir (arba) ištisinėmis gijomis siūtų stiklo pluošto pusverpalių ir (arba) verpalų su kitais elementais ar be jų, išskyrus įmirkytus ar iš anksto įmirkytus produktus ir tinklines medžiagas, kurių akučių ilgis ir plotis didesni nei 1,8 mm ir svoris didesnis nei 35 g/m2, kurių KN kodai šiuo metu yra ex 7019 39 00, ex 7019 40 00, ex 7019 59 00 ir ex 7019 90 00 (TARIC kodai 7019390080, 7019400080, 7019590080 ir 7019900080).

               2.   Registracija baigiama po devynių mėnesių nuo šio reglamento įsigaliojimo dienos.

               3.   Visos suinteresuotosios šalys raginamos raštu pareikšti savo nuomonę, pateikti patvirtinamuosius dokumentus arba pateikti prašymą jas išklausyti per 21 dieną po šio reglamento paskelbimo.

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. sausio 20 d.

                  Komisijos vardu

                  Pirmininkė

               Ursula VON DER LEYEN

            (1)  OL L 176, 2016 6 30, p. 55.

            (2)  Pranešimas apie antisubsidijų tyrimo dėl tam tikrų importuojamų Kinijos Liaudies Respublikos ir Egipto kilmės austų ir (arba) siūtų stiklo pluošto medžiagų inicijavimą (OL C 167, 2019 5 16, p. 11).

            (3)  Pranešimas apie antidempingo tyrimo dėl tam tikrų importuojamų Kinijos Liaudies Respublikos ir Egipto kilmės austų ir (arba) siūtų stiklo pluošto medžiagų inicijavimą (OL C 68, 2019 2 21, p. 29).

            (4)  Pranešimas, kuriuo patikslinami pranešimai apie antidempingo ir antisubsidijų tyrimų dėl tam tikrų importuojamų Kinijos Liaudies Respublikos ir Egipto kilmės austų ir (arba) siūtų stiklo pluošto medžiagų inicijavimą (OL C 314, 2019 9 18, p. 6).

            (5)  TARIC kodai 7019390080; 7019400080; 7019590080; 7019900080.

            (6)  TARIC kodai 7019390085; 7019400085.

            (7)  TARIC kodai, naudoti importo duomenims iki tyrimo inicijavimo: 7019390090 ir 7019400099; TARIC kodai, naudoti importo duomenims po tyrimo inicijavimo: 7019390080, 7019390085, 7019400080 ir 7019400085.

            (8)  Po antidempingo tyrimo inicijavimo, t. y. nuo 2019 m. kovo mėn. iki lapkričio mėn.

            (9)  2018 m. kovo mėn. – lapkričio mėn.

            (10)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).


title: Komisijos įgyvendinimo reglamentas (ES) 2020/94 2020 m. Sausio 22 d kuriuo dėl Ukrainos kilmės paukštienos Sąjungos importo tarifinių kvotų iš dalies keičiamas Įgyvendinimo reglamentas (ES) 2015/2078 ir nuo jo nukrypstama dėl 2020 m. kvotos metų

text:
23.1.2020

                  LT

                  Europos Sąjungos oficialusis leidinys

                  L 18/1

         KOMISIJOS ĮGYVENDINIMO REGLAMENTAS (ES) 2020/94
         2020 m. Sausio 22 d
         kuriuo dėl Ukrainos kilmės paukštienos Sąjungos importo tarifinių kvotų iš dalies keičiamas Įgyvendinimo reglamentas (ES) 2015/2078 ir nuo jo nukrypstama dėl 2020 m. kvotos metų
         EUROPOS KOMISIJA,
         atsižvelgdami į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 187 straipsnio pirmos pastraipos a ir b punktus,
         kadangi:

                     (1)

                     Tarybos sprendimu (ES) 2019/2145 (2) Taryba patvirtino Europos Sąjungos vardu Europos Sąjungos ir Ukrainos susitarimą pasikeičiant laiškais, kuriuo iš dalies keičiamos paukštienai ir paukštienos gaminiams taikomos prekybos lengvatos, numatytos Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarime (toliau – Susitarimas);

                     (2)

                     Komisijos įgyvendinimo reglamente (ES) 2015/2078 (3) leidžiama pradėti naudoti Ukrainos kilmės paukštienos Sąjungos tarifines kvotas ir nustatyta jų administravimo tvarka;

                     (3)

                     remiantis Susitarimu, Sąjunga 50 000 tonų didina Įgyvendinimo reglamente (ES) 2015/2078 nustatytą naminių paukščių mėsos ir valgomųjų subproduktų, šviežių, atšaldytų arba užšaldytų ir kitų paruoštų arba konservuotų gaminių iš kalakutų ir Gallus domesticus rūšies paukščių (vištų ir gaidžių) mėsos, kurių KN kodų eilės numeris – 09.4273, tarifinės kvotos kiekį;

                     (4)

                     siekiant atsižvelgti į tarifinės kvotos kiekius, kuriuos numatyta leisti pradėti naudoti pagal Susitarimą, tikslinga iš dalies pakeisti Įgyvendinimo reglamentą (ES) 2015/2078;

                     (5)

                     Susitarimas įsigalios 2020 m. vasario 1 d. 2020 kvotos metams papildomi paukštienos produktų kiekiai pagal tarifinę kvotą, skiriamą pagal Susitarimą, apskaičiuojami proporcingai, atsižvelgiant į Susitarimo įsigaliojimo datą. Nuo 2021 m. sausio 1 d. prasidedančio kvotos laikotarpio turėtų būti tiekiami visi metinis Susitarime numatyti paukštienos produktų kiekiai;

                     (6)

                     papildomus pagal Susitarimą Ukrainai skirtos paukštienos produktų kvotos kiekius turėtų būti leidžiama naudoti nuo 2020 m. vasario 1 d. – Susitarimo įsigaliojimo dienos. Pagal Įgyvendinimo reglamento (ES) 2015/2078 2 straipsnį Ukrainai skirtos paukštienos produktų kvotos kiekiai paskirstomi keturioms laikotarpio dalims;

                     (7)

                     pagal Įgyvendinimo reglamento (ES) 2015/2078 3 straipsnio 1 dalį importo teisių paraiškų pateikimo laikotarpis yra septynios mėnesio, einančio prieš kiekvieną ketvirtį, dienos. Todėl 2020 m. sausio 1 d. – kovo 31 d. laikotarpio dalies paraiškų teikimo laikotarpis Susitarimo įsigaliojimo dieną būtų pasibaigęs. Taigi, 2020 m. vasario 1 d. – kovo 31 d. laikotarpio daliai turėtų būti nustatytas papildomas importo teisų paraiškų teikimo laikotarpis, sutampantis su papildomos kvotos kiekiu pagal Susitarimą – pirmosios septynios 2020 m. vasario mėn. dienos;

                     (8)

                     Įgyvendinimo reglamento (ES) 2015/2078 3 straipsnio 3 dalyje numatyta, kad teikdami pirmąją tam tikrų kvotos metų importo teisių paraišką pareiškėjai pateikia įrodymą, kad jie pagal atitinkamas muitų teisės aktų nuostatas importavo arba jų vardu buvo importuotas tam tikras paukštienos produktų, kurių KN kodai yra 0207, 0210 99 39, 1602 31, 1602 32 arba 1602 39 21, kiekis (referencinis kiekis). Toks įrodymas turi apimti 12 mėnesių laikotarpį, kuris baigiasi likus vienam mėnesiui iki pirmosios paraiškos pateikimo dienos. Šio reglamento įsigaliojimo dieną tokį ankstesnio importo įrodymą pareiškėjai, pateikę importo teisių paraiškas 2019 m. gruodžio mėn. dėl pirminio 19 200 tonų kiekio, kurį leista naudoti 2019 m. gruodžio mėn., ketvirčio, jau būtų pateikę. Tačiau Susitarime nurodytas metinis 2020 kvotos metų kiekis yra 65 033 tonų. Todėl yra rizika, kad ankstesnio importo įrodyme, kurį pareiškėjai pateikė prašydami importo teisių 2019 m. gruodžio mėn., neatsižvelgiama į Susitarime numatytą kvotos kiekių padidėjimą. Todėl tiems pareiškėjams, kurie 2019 m. gruodžio mėn. pateikė ankstesnio importo įrodymą, reikėtų skirti papildomą laikotarpį, per kurį jie galėtų pateikti papildomą ankstesnio importo įrodymą;

                     (9)

                     Įgyvendinimo reglamento (ES) 2015/2078 3 straipsnio 4 dalyje nustatyta, kad visas produktų kiekis, dėl kurio gali būti pateikta importo teisių paraiška, per kiekvieną to Įgyvendinimo laikotarpio 2 straipsnyje nurodytą laikotarpio dalį, neturi viršyti 25 % pareiškėjo referencinio kiekio. Siekiant šiuo reglamentu nustatytam papildomam importo teisių paraiškų teikimo laikotarpiui taikyti nuoseklią sistemą, toks apribojimas taip pat turėtų būti taikomas papildomam importo teisių paraiškų teikimo dėl papildomos kvotos kiekio pagal Susitarimą laikotarpiu nuo 2020 m. vasario 1 d. iki kovo 31 d. laikotarpiui;

                     (10)

                     todėl Įgyvendinimo reglamentas (ES) 2015/2078 turėtų būti atitinkamai iš dalies pakeistas;

                     (11)

                     šis reglamentas turėtų būti taikomas nuo Susitarimo laikino taikymo dienos. Todėl jis turėtų įsigalioti skubiai;

                     (12)

                     šiame reglamente numatytos priemonės atitinka Bendro žemės ūkio rinkų organizavimo komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamento (ES) 2015/2078 pakeitimas
            Reglamento (ES) 2015/2078 I priedas pakeičiamas šio reglamento priede pateikiamu tekstu.

            2 straipsnis
            Nuostatos, leidžiančios 2020 kvotos metais nukrypti nuo Įgyvendinimo reglamento (ES) 2015/2078

               1.   Nukrypstant nuo Įgyvendinimo reglamento (ES) 2015/2078 2 straipsnio, to Įgyvendinimo reglamento su pakeitimais, padarytais šio reglamento 1 straipsniu, I priede nustatytos kvotos, kurios eilės numeris yra 09.4273, papildomą 8 333 tonų kiekį turi būti leidžiama naudoti per 2020 m. vasario 1 d.–kovo 31 d. laikotarpį.

               2.   Nukrypstant nuo Įgyvendinimo reglamento (ES) 2015/2078 3 straipsnio 1 dalies, to Įgyvendinimo reglamento su pakeitimais, padarytais šio reglamento 1 straipsniu, I priede nustatytos 2020 m. vasario 1 d. – kovo 31 d. laikotarpio kvotos importo teisių paraiškos dėl 1 dalyje nurodyto papildomo kiekio turi būti pateiktos per pirmąsias septynias 2020 m. vasario mėn. dienas.

               3.   Nukrypstant nuo Įgyvendinimo reglamento (ES) 2015/2078 3 straipsnio 3 dalies, pareiškėjai, kurie dėl importo teisių kreipėsi 2019 m. gruodžio mėn., gali pateikti papildomą įrodymą, kad jie pagal atitinkamas muitų teisės aktų nuostatas nuo 2018 m. lapkričio 1 d. iki 2019 m. spalio 31 d. importavo arba jų vardu buvo importuotas tam tikras paukštienos produktų, kurių KN kodai yra 0207, 0210 99 39, 1602 31, 1602 32 arba 1602 39 21, kiekis. Toks papildomas ankstesnio importo įrodymas pateikiamas per pirmąsias septynias 2020 m. vasario mėn. dienas.

            3 straipsnis
            Importo teisių paraiškos, pateiktos 2020 m. vasario mėn.
            Visas produktų kiekis, nurodytas 2020 m. vasario mėn. pagal 2 straipsnio 2 dalį pateiktoje importo teisių paraiškoje, neturi viršyti 25 % pareiškėjo referencinio kiekio. Pareiškėjams, pateikusiems papildomą įrodymą pagal 2 straipsnio 3 dalį, referencinis kiekis nustatomas atsižvelgiant į tą papildomą įrodymą.

            4 straipsnis
            Įsigaliojimas ir taikymas
            Šis reglamentas įsigalioja jo paskelbimo Europos Sąjungos oficialiajame leidinyje dieną.
            Jis taikomas nuo 2020 m. vasario 1 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. Sausio 22 d

                  Komisijos vardu

                  Pirmininkė

               Ursula VON DER LEYEN

            (1)  OL L 347, 2013 12 20, p. 671.

            (2)  2019 m. gruodžio 5 d. Tarybos sprendimas (ES) 2019/2145 dėl Europos Sąjungos ir Ukrainos susitarimo pasikeičiant laiškais, kuriuo iš dalies keičiamos paukštienai ir paukštienos gaminiams taikomos prekybos lengvatos, numatytos Europos Sąjungos, Europos atominės energijos bendrijos bei jų valstybių narių ir Ukrainos asociacijos susitarime, sudarymo Sąjungos vardu (OL L 325, 2019 12 16, p. 41).

            (3)  2015 m. lapkričio 18 d. Komisijos įgyvendinimo reglamentas (ES) 2015/2078, kuriuo leidžiama pradėti naudoti Ukrainos kilmės paukštienos Sąjungos importo tarifines kvotas ir nustatoma jų administravimo tvarka (OL L 302, 2015 11 19, p. 63).

            PRIEDAS
            Nepaisant Kombinuotosios nomenklatūros aiškinimo taisyklių, laikoma, kad produktų aprašymo formuluotė yra tik orientacinio pobūdžio, nes šiame priede pateikiamų lengvatinių priemonių taikymas nustatomas pagal KN kodus. Kai yra nurodyti ex KN kodai, lengvatinės sistemos taikymas nustatomas remiantis kartu KN kodu ir atitinkamu aprašymu.

                        Eilės numeris

                        KN kodai

                        Apibūdinimas

                        Importo laikotarpis

                        Kiekis tonomis (grynasis svoris)

                        Taikomas muitas
                        (EUR už toną)

                        09.4273

                        0207 11 30
                        0207 11 90
                        020 712
                        0207 13 10
                        0207 13 20
                        0207 13 30
                        0207 13 50
                        0207 13 60
                        0207 13 70
                        0207 13 99
                        0207 14 10
                        0207 14 20
                        0207 14 30
                        0207 14 50
                        0207 14 60
                        0207 14 70
                        0207 14 99
                        020 724
                        020 725
                        0207 26 10
                        0207 26 20
                        0207 26 30
                        0207 26 50
                        0207 26 60
                        0207 26 70
                        0207 26 80
                        0207 26 99
                        0207 27 10
                        0207 27 20
                        0207 27 30
                        0207 27 50
                        0207 27 60
                        0207 27 70
                        0207 27 80
                        0207 27 99
                        0207 41 30
                        0207 41 80
                        020 742
                        0207 44 10
                        0207 44 21
                        0207 44 31
                        0207 44 41
                        0207 44 51
                        0207 44 61
                        0207 44 71
                        0207 44 81
                        0207 44 99
                        0207 45 10
                        0207 45 21
                        0207 45 31
                        0207 45 41
                        0207 45 51
                        0207 45 61
                        0207 45 81
                        0207 45 99
                        0207 51 10
                        0207 51 90
                        0207 52 90
                        0207 54 10
                        0207 54 21
                        0207 54 31
                        0207 54 41
                        0207 54 51
                        0207 54 61
                        0207 54 71
                        0207 54 81
                        0207 54 99
                        0207 55 10
                        0207 55 21
                        0207 55 31
                        0207 55 41
                        0207 55 51
                        0207 55 61
                        0207 55 81
                        0207 55 99
                        0207 60 05
                        0207 60 10
                        ex -020760 21  (1)

                        0207 60 31
                        0207 60 41
                        0207 60 51
                        0207 60 61
                        0207 60 81
                        0207 60 99
                        0210 99 39
                        160 231
                        160 232
                        1602 39 21

                        Naminių paukščių mėsa ir valgomieji subproduktai, švieži, atšaldyti arba užšaldyti; kiti paruošti arba konservuoti gaminiai iš kalakutų ir Gallus domesticus rūšies paukščių (vištų ir gaidžių) mėsos

                        2020 metai
                        nuo 2021 metų

                        65 033
                        70 000

                        0

                        09,4274

                        020 712

                        Naminių paukščių mėsa ir valgomieji subproduktai, nesukapoti į dalis, užšaldyti

                        20 000

                        0

               (1)  Šviežios arba atšaldytos perlinių vištų (patarškų) pusės arba ketvirčiai.


title: Komisijos Įgyvendinimo Reglamentas (ES) 2020/184 2020 m. vasario 11 d. kuriuo 308-ą kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL (Da'esh) ir Al-Qaida organizacijomis

text:
11.2.2020

                  LT

                  Europos Sąjungos oficialusis leidinys

                  LI 38/1

         KOMISIJOS ĮGYVENDINIMO REGLAMENTAS (ES) 2020/184
         2020 m. vasario 11 d.
         kuriuo 308-ą kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. gegužės 27 d. Tarybos reglamentą (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis (1), ypač į jo 7 straipsnio 1 dalies a punktą ir 7a straipsnio 1 dalį,
         kadangi:

                     (1)

                     Reglamento (EB) Nr. 881/2002 I priede išvardyti asmenys, grupės ir organizacijos, kurių lėšos ir ekonominiai ištekliai pagal tą reglamentą įšaldomi;

                     (2)

                     2020 m. vasario 4 d. Jungtinių Tautų Saugumo Tarybos Sankcijų komitetas nusprendė į asmenų, grupių ir organizacijų, kurių lėšos ir ekonominiai ištekliai turėtų būti įšaldyti, sąrašą įtraukti vieną įrašą;

                     (3)

                     todėl Reglamento (EB) Nr. 881/2002 I priedas turėtų būti atitinkamai iš dalies pakeistas;

                     (4)

                     siekiant užtikrinti, kad šiame reglamente numatytos priemonės būtų veiksmingos, jis turėtų įsigalioti nedelsiant,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 881/2002 I priedas iš dalies keičiamas pagal šio reglamento priedą.

            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. vasario 11 d.

                  Komisijos vardu

                  Pirmininkė

               Ursula VON DER LEYEN

            (1)  OL L 139, 2002 5 29, p. 9.

            PRIEDAS
            Reglamento (EB) Nr. 881/2002 I priedo antraštinė dalis „Fiziniai asmenys“ papildoma šiuo įrašu:

               „AMADOU KOUFA (patikimi alias: a) Amadou Barry, b) Amadou Kouffa, c) Hamadoun Koufa, d) Hamadoun Kouffa, e) Hamadou Koufa, f) Hamadou Kouffa). Gimimo data: maždaug 1958 m. Gimimo vieta: Koufa, Malis. Adresas: Malis. Kita informacija Akių spalva: rudos. Plaukų spalva: tamsūs. Įtraukimo į sąrašą pagal 7d straipsnio 2 dalies i punktą data: 2020 02 04.“


title: Komisijos Įgyvendinimo Reglamentas (ES) 2020/186 2020 m. vasario 7 d. dėl tam tikrų prekių klasifikavimo Kombinuotojoje nomenklatūroje

text:
12.2.2020

                  LT

                  Europos Sąjungos oficialusis leidinys

                  L 39/3

         KOMISIJOS ĮGYVENDINIMO REGLAMENTAS (ES) 2020/186
         2020 m. vasario 7 d.
         dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:

                     (1)

                     siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;

                     (2)

                     Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;

                     (3)

                     laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;

                     (4)

                     reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;

                     (5)

                     šiame reglamente nustatytos priemonės atitinka Muitinės kodekso komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.

            2 straipsnis
            Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.

            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. vasario 7 d.

                  Komisijos vardu

                  Pirmininkės pavedimu

               Stephen QUEST

                  Generalinis direktorius

                  Mokesčių ir muitų sąjungos generalinis direktoratas

            (1)  OL L 269, 2013 10 10, p. 1.

            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

            PRIEDAS

                        Prekių aprašymas

                        Klasifikavimas (KN kodas)

                        Motyvai

                        (1)

                        (2)

                        (3)

                        Maždaug 63 × 40 × 15 cm dydžio baltų blokų pavidalo poliakrilo elastomerai, sudaryti iš:

                                    —

                                    dviejų ar trijų tipų akrilato monomerų (etilakrilato ir vieno iš dviejų arba abiejų šių monomerų: n-butilakrilato ir 2-metoksi-etilakrilato),

                                    —

                                    nedidelio kiekio funkcinių monomerų, kurių sudėtyje yra chloro, epoksigrupių ar karboksigrupių.

                              Šių poliakrilo elastomerų jodo skaičius yra mažesnis kaip 4.

                        3906 90 90

                        Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis ir KN kodus 3906, 3906 90  ir 3906 90 90  atitinkančiais prekių aprašymais.
                        Iš jodo skaičiaus ir sudėtyje esančių funkcinių monomerų matyti, kad prekių neįmanoma vulkanizuoti naudojant įprastą sieros sistemą.
                        Prekes galima vulkanizuoti naudojant besieres sistemas. Tam tikrų rūšių prekes galima vulkanizuoti naudojant muilo/sieros sistemą, kurioje siera atlieka greitiklio, o ne vulkanizatoriaus funkciją. Vulkanizavimo naudojant bet kurią sistemą rezultatas – C-O-C ryšys.
                        Prekės neatitinka 40 skirsnio 4 pastabos a punkte pateiktos sintetinio kaučiuko apibrėžties, nes jos negali būti vulkanizuojamos naudojant sierą.
                        Taigi prekės nepriskirtinos 40 skirsniui.
                        Todėl prekės laikytinos kitais pirminės formos akrilo polimerais ir joms priskirtinas KN kodas 3906 90 90 .


title: Tarybos įgyvendinimo reglamentas (ES) 2020/189 2020 m. vasario 12 d. kuriuo įgyvendinamas Reglamento (EB) Nr. 1183/2005, nustatančio tam tikras konkrečias ribojančias priemones asmenims, kurie savo veiksmais pažeidžia ginklų embargą Kongo Demokratinei Respublikai, 9 straipsnis

text:
13.2.2020

                  LT

                  Europos Sąjungos oficialusis leidinys

                  LI 40/1

         TARYBOS ĮGYVENDINIMO REGLAMENTAS (ES) 2020/189
         2020 m. vasario 12 d.
         kuriuo įgyvendinamas Reglamento (EB) Nr. 1183/2005, nustatančio tam tikras konkrečias ribojančias priemones asmenims, kurie savo veiksmais pažeidžia ginklų embargą Kongo Demokratinei Respublikai, 9 straipsnis
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2005 m. liepos 18 d. Tarybos reglamentą (EB) Nr. 1183/2005, nustatantį tam tikras konkrečias ribojančias priemones asmenims, kurie savo veiksmais pažeidžia ginklų embargą Kongo Demokratinei Respublikai (1), ypač į jo 9 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2005 m. liepos 18 d. Taryba priėmė Reglamentą (EB) Nr. 1183/2005;

                     (2)

                     2020 m. vasario 6 d. Jungtinių Tautų Saugumo Tarybos komitetas, įsteigtas pagal Jungtinių Tautų Saugumo Tarybos rezoliuciją 1533 (2004), įtraukė vieną asmenį į asmenų ir subjektų, kuriems taikomos ribojamosios priemonės, sąrašą. Todėl šis asmuo turėtų būti įtrauktas į Reglamento (EB) Nr. 1183/2005 I priedą;

                     (3)

                     todėl Reglamento (EB) Nr. 1183/2005 I priedas turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 1183/2005 I priedas iš dalies keičiamas, kaip išdėstyta šio reglamento priede.

            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. vasario 12 d.

                  Tarybos vardu

                  Pirmininkė

               A. METELKO-ZGOMBIĆ

            (1)  OL L 193, 2005 7 23, p. 1.

            PRIEDAS
            Į Reglamento (EB) Nr. 1183/2005 I priede pateiktą sąrašą įtraukiamas šis asmuo:

               „36. Seka BALUKU (dar žinomas kaip (gali būti nepakankama tapatybei nustatyti): a) Mzee Kajaju, b) Musa, c) Lumu, d) Lumonde)
               Pareigos: Vyriausiasis Jungtinių demokratinių pajėgų (Allied Democratic Forces) (ADF) vadas
               Gimimo data: apie 1977 m.
               Pilietybė: Ugandos
               Adresas: Paskutinė žinoma buvimo vieta: Medina II Kajuju stovykla, Beni teritorija, Šiaurės Kivu provincija, Kongo Demokratinė Respublika
               Įtraukimo į JT sąrašą data: 2020 m. vasario 6 d.
               Kita informacija: S. Baluku, ilgametis ADF narys, buvo ADF įkūrėjo ir vado Jamil Mukulu pavaduotojas, o po 2014 m. vykusios FARDC karinės operacijos „Sukola I“ perėmė vadovavimą ADF.

                     Papildoma informacija iš Sankcijų komiteto pateiktų įtraukimo į sąrašą priežasčių aprašomojo pobūdžio santraukos:

                  Įtraukimo į sąrašą priežastis:

               Seka Baluku į sąrašą įtrauktas 2020 m. vasario 6 d. pagal Rezoliucijos 2293 (2016) 7 punktą, kadangi dalyvauja veiksmuose, keliančiuose grėsmę KDR taikai, stabilumui ar saugumui, arba tuos veiksmus remia.

                  Papildoma informacija:

               Vyriausiasis ADF vadas. Kaip akcentuota keliose Ekspertų grupės KDR klausimais ataskaitose (S/2015/19, S/2015/797, S/2016/1102, S/2017/672, S/2018/531, S/2019/469, S/2019/974), Seka Baluku nuolat vykdė tikslinius išpuolius, žudymo ir žalojimo, žaginimo ir kitokio seksualinio smurto veiksmus, grobė civilius gyventojus, įskaitant vaikus, taip pat vykdė išpuolius prieš sveikatos priežiūros įstaigas, visų pirma 2019 m. vasario 12 d. ir 24 d. išpuolius Mamove (Beni teritorijoje), nuolat verbavo ir naudojo vaikus per išpuolius ir priverstiniam darbui KDR Beni teritorijoje bent nuo 2015 m., be to, planavo tokius veiksmus ir išpuolius ir (arba) jiems vadovavo.“


title: Komisijos Įgyvendinimo Reglamentas (ES) 2020/191 2020 m. vasario 10 d. dėl tam tikrų prekių klasifikavimo Kombinuotojoje nomenklatūroje

text:
13.2.2020

                  LT

                  Europos Sąjungos oficialusis leidinys

                  L 40/1

         KOMISIJOS ĮGYVENDINIMO REGLAMENTAS (ES) 2020/191
         2020 m. vasario 10 d.
         dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:

                     (1)

                     siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;

                     (2)

                     Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;

                     (3)

                     laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;

                     (4)

                     reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;

                     (5)

                     šiame reglamente nustatytos priemonės atitinka Muitinės kodekso komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.

            2 straipsnis
            Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.

            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. vasario 10 d.

                  Komisijos vardu

                  Pirmininkės pavedimu

               Stephen QUEST
               Generalinis direktorius
               Mokesčių ir muitų sąjungos generalinis direktoratas

            (1)  OL L 269, 2013 10 10, p. 1.

            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

            PRIEDAS

                        Prekių aprašymas

                        Klasifikavimas (KN kodas)

                        Motyvai

                        (1)

                        (2)

                        (3)

                        Lankstus vamzdelis, kurį sudaro išorinis sluoksnis iš megztinės cheminių pluoštų medžiagos (85 proc. nailono, 15 proc. elastano) ir vidinis sluoksnis iš neakyto plastiko, panašaus į gelį. Šis lankstus vamzdelis gali būti įvairaus ilgio (65–150 mm) ir skersmens (15–30 mm).
                        Produktas pateikiamas naudoti kaip priemonė jautrių rankų ir kojų pirštų ir nagų skausmui, kurį kelia spaudimas ar trintis, mažinti. Produkto ilgį galima keisti jį karpant.
                        Produktas skirtas mažmeninei prekybai.

                        6307 90 10

                        Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis, 63 skirsnio 1 pastaba ir KN kodus 6307, 6307 90  ir 6307 90 10  atitinkančiais prekių aprašymais.
                        Prekės nepriskirtinos 3005 pozicijai, nes neturi vatai, marlei, bandažams ar panašiems dirbiniams, suformuotiems arba supakuotiems į mažmeninei prekybai skirtas pakuotes, kad būtų naudojami medicinos tikslams, būdingų savybių.
                        Vadovaujantis 39 skirsnio 2 pastabos p punktu, prekės nelaikytinos plastikais ir jų gaminiais ir nepriskirtinos tam skirsniui, nes yra pagamintos iš 5903 pozicijai (tekstilės audeklai, įmirkyti, apvilkti, padengti arba laminuoti plastikais) priskiriamų tekstilės medžiagų.
                        Prekės yra baigtos gaminti ir paruoštos naudoti, todėl pagal XI skyriaus 7 pastabos b punktą jos laikytinos gatavais dirbiniais. Nors prekės pagamintos iš 5903 pozicijai (tekstilės audeklai, įmirkyti, apvilkti, padengti arba laminuoti plastikais) priskiriamų tekstilės medžiagų, vadovaujantis XI skyriaus 8 pastabos a punktu, jos nepriskirtinos 59 skirsniui, nes jam nepriskiriamos prekės, laikomos gatavomis pagal to paties skyriaus 7 pastaboje pateiktą apibrėžtį.
                        6307 pozicijai priskiriami 63 skirsnio 1 pastaboje nurodyti kiti gatavi dirbiniai iš bet kurių tekstilės medžiagų, jeigu jie nėra priskirti kitoms XI skyriaus pozicijoms. Ši pozicija apima ir prekes, kurių ilgį galima keisti jas sukarpant į norimo ilgio dalis ir kurios laikomos gatavomis pagal XI skyriaus 7 pastaboje pateiktą apibrėžtį (taip pat žr. Suderintos sistemos paaiškinimų 6307 pozicijos paaiškinimų pirmą ir trečią pastraipas).
                        Todėl prekės laikytinos kitais gatavais tekstilės dirbiniais ir joms priskirtinas KN kodas 6307 90 10 .